<classify> TANZANIA ni mojawapo ya nchi zenye maeneo bora kabisa ya asili yanayovutia kwa utalii duniani, kama mbuga za wanyama, maeneo ya kihistoria, fukwe za bahari, mito na maziwa n.k.Tanzania ni moja ya maeneo bora kabisa duniani ambayo msanii au mtu yeyote atafurahia kupigia picha za video kwa muziki wake, filamu, historia, utamaduni na wanyamapori. Pia kuna hali ya hewa nzuri na watu wakarimu ambao wako tayari kumkaribisha mgeni katika mtazamo wa Kitanzania.Licha ya kuwa na vivutio bora vya asili, bado haifanyi vizuri kwenye utalii wa kiutamaduni, ambao umekuwa ukipandisha chati baadhi ya nchi kupata watalii wengi licha ya kutokuwa na maliasili nyingi kama Tanzania. Imekuwa inashangaza kuona wasanii wetu wanakwenda kufanya video zao Afrika Kusini na Kenya, wakati Tanzania inayoshika nafasi ya saba duniani ina vivutio vingi vya utalii kuliko nchi hizo, kwani nchi ya Afrika ya Kusini inashika nafasi ya 14.Hii ni kwa mujibu wa utafiti uliofanywa na Shirika la Habari la CNN la Marekani. Hata hivyo, kulingana na utafiti huo, Tanzania katika mapato na miundombinu inayotokana na sekta ya utalii inashika nafasi ya 110 kati ya nchi 133 duniani! Hii ni kwa sababu tumeshindwa kuona uhusiano wa karibu link kati ya sekta hizi mbili za Sanaa na Utalii, hatuoni faida za kutumia sanaa kutangaza vivutio mbalimbali.Tujiulize, ni kwa namna gani sanaa inaweza kuitangaza nchi? Hebu tuchukulie mfano wa Nigeria... Tuanzie kwenye filamu zao, zimeweza kuwatangaza kwa kiasi gani? Tutapata jibu la haraka kwamba taifa hilo limetangazika kwa kiwango ambacho siyo cha kawaida wala cha chini.Kama muziki na filamu za Nigeria zimeweza kuteka soko la Afrika na dunia, haiwezi kutufanya tuumize kichwa sana kujua kwamba taifa hilo limeweza kupata matangazo mengi kupitia sanaa ya maigizo, na zaidi kuvuta watalii kutoka pande mbalimbali za dunia. Baada ya hapo, fikiria ni kwa kiasi gani kundi la muziki la P-Square limefanikiwa kuifanya Nigeria kuwa taifa linalotajwa mara nyingi na watu mbalimbali duniani kila yanapoibuka mazungumzo au majadiliano ya kukua kwa muziki barani Afrika? Je, tunaweza kuona matunda ya wanamuziki kufanikiwa? Mchambuzi mmoja amewahi kuandika akielezea kuhusu nchi ya Nigeria kungara kimataifa na kuonekana ni taifa kubwa, kwa sababu ya sekta ya sanaa.Imeelezwa kuwa tangu mwaka 1983, Nigeria ilishaanza kungara kimataifa kupitia sanaa. Kuchomoza kwa mwanamuziki Sunny Ade, kisha kampuni kubwa ya muziki duniani ya Island Records kubeba jukumu la kutangaza muziki wa staa huyo, kuanzia albamu yake Synchro-System hadi ziara zake, kulifanya watu wa mataifa mbalimbali kuanza kuifuatilia Nigeria.Ongezea mafanikio ya wanamuziki wa kizazi kipya: 2face Idibia, DBanj, Davido, Wizkid, Iyanya na wengine wengi. Utapata jawabu ni kwa kiasi gani, sanaa imeiweka Nigeria kwenye ramani ya dunia. Mamilioni ya watu huingia Nigeria kila mwaka kwa shughuli mbalimbali za utalii lakini zaidi kuona na kujifunza namna wasanii wa nchi hiyo wanavyofanya sanaa za filamu na muziki.Ripoti ya Shirika la Utalii Ulimwenguni ya mwaka 2018 inabainisha kuwa utalii wa kimataifa umeingiza fedha nyingi za kigeni. Sekta ya utalii imeingiza jumla ya dola za Marekani trilioni 7.6 asilimia 10.2 ya pato la nchi zote duniani na ajira milioni 292 mwaka 2016, sawa na ajira 1 kati ya 10 katika uchumi wa dunia. Mapato hayo ni zaidi ya yale yaliyochumwa kwa kuuza mafuta, magari, vyombo vya mawasiliano, nguo na kadhalika. Ripoti hiyo pia inasema kuwa utalii ndiyo biashara inayostawi zaidi ulimwenguni.Lakini ni nini kinachohitajiwa ili kuwafanya watalii wengi kufikiria kutembelea nchi fulani? Yapo mambo mengi lakini lililo kubwa zaidi ni uwepo wa burudani. Kila siku mamilioni ya watu duniani wanahangaika kutafuta sehemu za kuburudika na kustarehe, wanatafuta vitu vya kujistarehesha na kujiburudisha, michezo na matamasha ya kufurahisha.Mtalii hasafiri kwenda nje ya nchi yake kwa ajili ya kulala na kula hotelini, lakini anahitaji kufurahi na furaha hiyo hupatikana iwapo nchi ina matamasha na mikusanyiko mbalimbali ya kitamaduni. Kwa mujibu wa tafiti zilizopo, sekta ya burudani imetengeneza zaidi ya dola za Marekani trilioni 1.72 mwaka 2015 na inatarajiwa kukua hadi dola trilioni 2.14 mwaka 2020.Pia sekta hii inaongoza katika kutengeneza ajira kuliko sekta zote duniani, hasa barani Afrika. Kwa mujibu wa kitabu cha Ghana and the World Music Boom cha John Collins, ambaye ni mwalimu katika Shule ya Sanaa za Maonesho katika Chuo Kikuu cha Ghana, kimefafanua mafanikio ya Ghana kiutalii, baada ya wasanii wa nchini Ghana kufanikiwa na kutamba nje ya mipaka ya nchi hiyo.Mafanikio hayo yamekuja baada ya Juni 2000, Benki ya Dunia ilipotambua umuhimu wa sanaa na nguvu yake kwa ukombozi wa kiuchumi kwa vijana wenye vipaji, ikafanya kongamano la kujadili njia za kusaidia maendeleo ya muziki kwa nchi sita za Bara la Afrika. Nchi hizo ni Afrika Kusini, Zimbabwe, Ghana, Nigeria, Senegal na Mali. Na baada ya kongamano hilo, nchi zote zilizotajwa, kuanzia mwaka 2000 hadi 2010, kila moja imetengeneza wanamuziki ambao, uwezo wao wa kifedha kwa kulinganisha na sarafu ya Tanzania, ni haki kuwaita mabilionea.Tangu mwaka 2000 baada ya kongamano la Benki ya Dunia, Ghana imefanikiwa kuingiza fedha nyingi katika Pato la Ndani la Taifa kupitia sanaa, hasa baada ya wanamuziki wake kufanikiwa kupenyeza kazi zao katika mataifa mbalimbali duniani. Afrika na nje ya Bara ya Afrika. Ushuhuda mkubwa ambao Ghana inao kupitia maajabu ya sanaa ni kutanuka kwa sekta ya Utalii baada ya wasanii wa nchi hiyo kufanikiwa kutamba kimataifa.Leo hii, Ghana inapokea mamilioni ya wageni wanaotembelea vivutio mbalimbali, ikiwemo sanaa, lakini sababu kuu ni kwa kuvutiwa na kazi za wasanii. Mwaka 2003, Ghana ilianza kuwa na ingizo kubwa la wageni, hivyo kuinufaisha sekta ya Utalii. Jumla ya watu 550,000 waliingia Ghana, ikiwa ni mara mbili zaidi ya kabla sanaa haijawa na umaarufu wa kimataifa.Taarifa imeongeza kuwa mwaka 2004, idadi ya watalii ilipanda kwa 100,000 zaidi hadi kufikia 650,000. Kadiri sanaa ya Ghana ilivyokuwa inavuma kwenye soko la kimataifa, ndivyo na wageni walivyomiminika nchini humo kushuhudia yaliyomo, hivyo kuwa na matokeo mazuri katika ingizo la pato la kigeni. Kwa mujibu wa Collins, hivi sasa Ghana inapokea mamilioni ya wageni kila mwaka kutokana na mchango mkubwa wa sanaa.Na inatambulika rasmi kwamba sanaa nchini Ghana inawezesha sekta ya Utalii kushika nafasi ya tatu kwa kuingiza fedha za kigeni baada ya dhahabu na mbao. Kabla ya sanaa kuchukua nafasi pana, mpaka mwaka 2000 sekta ya Utalii ilikuwa na wastani wa kuingiza dola za Marekani milioni 350. Mwaka 2004 baada ya mwamko mkubwa wa sanaa, Utalii ulifikisha ingizo la dola milioni 800.Kwa sasa utalii kila mwaka unatengeneza wastani wa zaidi ya dola bilioni 3 ambazo ni sawa na shilingi trilioni 6.7. Swali la kujiuliza, kama Benki ya Dunia inaweza kuwekeza kwenye sanaa Afrika kwa kuamini inaweza kuwa mkombozi wa kiuchumi katika uwanja mpana, ni kwa nini Tanzania mpaka leo, hatujaifanya sekta ya sanaa itumike kutangaza vivutio vya utalii ili kuleta mageuzi ya kiuchumi?  <topic>: KITAIFA 